P. Paška, predseda NR SR: (2006-12-06):
Vážený pán poslanec Lipšic z Kresťanskodemokratického hnutia, nebola to náhodou koalícia, ktorej ste boli členom vlády, ktorá úplne s výsmechom občanovi ukázala, ako sa má robiť tzv. tá vaša etika legislatívneho procesu, keď ste zákon o premávke na pozemných komunikáciách dali do zákona o Horskej službe a pol Slovenska sa smialo, či bude policajt dopravný, ktorý zastaví z dôvodu priestupku vodiča, mu hovoriť, že na základe zákona číslo, nepamätám si ho, o Horskej službe vám vyrubujem pokutu 2 000 korún? (Potlesk.) Nebol to náhodou pán minister Zajac, lebo ste tu začali s protiústavnosťou, ktorý permanentne počas necelých štyroch rokov, chvalabohu, tá vaša vláda skončila, prichádzal do každého zdravotníckeho výboru so stovkami pozmeňujúcich návrhov, na prerokovanie ktorých sme mali 15 minút ako opoziční poslanci, keď bez mihnutia oka ste z toho urobili za 15 minút nový zákon a kľudne ste za to všetci zdvihli ruku? (Potlesk.). A takýchto príkladov by som mohol použiť veľmi veľa. Hovorili ste o protiústavnosti. Pán poslanec Lipšic, a ja nie som právnik, ale dúfam, že mám elementárnu úroveň právneho vedomia aj na to, aby som mohol viesť túto Národnú rodu, lebo som na to dostal mandát od ľudí, od poslancov, ale nie je náhodou len Ústavný súd kompetentný rozhodnúť o tom, čo je ústavné a protiústavné? Čo nám tu podkladáte, že my sme vedome predkladali protiústavné zákony? A, mimochodom, doporučujem prečítať ústavu. Prečo napádate legitímnu zákonodarnú iniciatívu poslancov? Vy ste to nikdy nerobili? Nie, vy ste to nikdy nerobili. Skutočne to bola vláda par excellence. Čistota, môžeme to nahrať na video a púšťať to všetkým demokraciám v Európe. Nechcem povedať nič viac a nič menej. Dnes keď vznikol tento problém, nepochybujem, že opäť budete o ňom rozprávať ako o tom najhrubšom porušení legislatívneho procesu, prvé, čo som urobil, bolo, že som navrhol riešenie v rámci rokovacieho poriadku a zákonnosti. Nevidím na ňom nič zlé. Napriek tomu vystúpite a osočujete aj vedenie Národnej rady, aj poslancov, ktorí využívajú svoju legitímnu právomoc z toho, ako deformujeme legislatívny proces. Áno, súhlasím a dávam slovo, tak ako som to urobil pri svojom inauguračnom prejave, že budem robiť všetko pre to, aby táto Národná rada dodržiavala nielen zákonnosť, ale aj etiku, aj určitú morálku správania, aby sme skutočne rešpektovali, ctili aj určité zvyklosti. Ale chcem od vás aj to, aby ste rešpektovali aj môj prístup k vedeniu, na ktorý mám legitímny mandát, a aby ste rešpektovali, že sú veci, na ktoré existujú jednoducho iné videnia a iné prístupy. O tom je demokracia. O tom je opozícia a o tom je koalícia. A už len k tým Košiciam vám chcem povedať. Bol som to práve ja a vtedy to bolo aj v záujme širokej politickej dohody, že sa hľadalo ústavné riešenie o počte poslancov v zákone o Košiciach, kde som nedovolil, aby sa takýmto spôsobom, a nechcem použiť vulgárnejší výraz, naložilo so zákonnou normou, keď sme chceli niekde do jadrového odpadu niečo vsunúť, opäť z pohľadu legislatívneho procesu legitímnym spôsobom prejsť cez výbory a dať to odhlasovať. Nedovolil som to. Nechcem tým povedať nič iné, len to, že buďme korektní. Áno, ak som si vedomý, a všetci sme omylní, že je chyba, nemám ja problém a nikdy som nemal v živote  a nebudem mať problém priznať chybu. Ale nedovolím, aby naozaj v tom koalično-opozičnom zápase sa dehonestovali a napádali legitímne inštitúty a práva či už poslancov alebo vlády, alebo mňa ako vedenia. Ďakujem. (Potlesk.)